钦定古今图书集成/明伦汇编/官常典/第088卷 > 燕王忠
## 钦定古今图书集成/明伦汇编/官常典/第088卷 > 燕王忠

按《唐书高宗诸子传》：高宗八子，后宫刘生忠，郑生孝，
杨生上金，萧淑妃生素节，武后生弘贤。中宗皇帝、睿
宗皇帝。按本传：燕王忠，字正本，帝始为太子，而忠
生宴宫中，俄而太宗临幸，诏宫臣曰：“朕始有孙，欲共
为乐。”酒酣，帝起舞以属群臣，在位皆舞，赉赐有差。贞
观二十年始王陈，永徽初，拜雍州牧。王皇后无子，后
舅柳奭说后以忠母微，立之必亲己。后然之，请于帝。
又奭与褚遂良、韩瑗、长孙无忌、于志宁等继请，遂立
为皇太子。后废，武后子弘甫三岁，许敬宗希后旨，建
言：“国有正嫡，太子宜同汉刘彊故事。”帝召见敬宗曰：
“立嫡若何？”对曰：“正本则万事治，太子，国本也。且东宫
所出微，今知有正嫡，不自安。窃位而不自安，非社稷
计。”帝曰：“忠固自让。”敬宗曰：“能为太伯，不亦善乎？”于是
降封梁王、梁州都督，赐甲第，实封户二千物二万段。
俄徙房州刺史。忠濅惧不聊生，至衣妇人衣备刺客。
数有妖梦。尝自占事露，废为庶人，囚黔州承乾故宅。
麟德初，宦者王伏胜得罪于武后，敬宗乃诬忠及上
官仪与伏胜谋反，赐死。年二十二，无子。明年，太子弘
表请收葬，许之。神龙初，追封，赠太尉、扬州大都督。

===原悼王孝===按《唐书》本传：“原悼王孝，永徽元年始王许，与杞、雍二
王同封，早薨，神龙初，追封及谥。”